Raportul general interimar a identificat, de asemenea, faptul că liniile directoare privind punerea în aplicare a articolului 4 alineatul (6), prevăzute în Decizia 2006/677/CE a Comisiei, au fost apreciate și utilizate de serviciile de audit ale statelor membre. În plus, acesta evidențiază domenii a căror punere în aplicare de către statele membre este dificilă și în privința cărora s-au constatat performanțe mai slabe sau deficiențe. În urma consultării cu statele membre, aceste învățăminte vor fi utilizate de serviciile Comisiei la elaborarea liniilor directoare revizuite în ceea ce privește modul de punere în aplicare a dispozițiilor privind NAS cuprinse în Regulamentul (UE) 2017/625, care va înlocui Regulamentul (CE) nr. 882/2004 începând din 2019.

Aceste două activități sunt concepute în mod specific pentru a sprijini politica de revizuire legislativă a Comisiei, care este menită să asigure că legislația UE este actualizată, realizabilă și aplicabilă la un cost rezonabil, în concordanță cu evoluțiile de pe teren și, prin urmare, „adecvată scopului”. Ca atare, controalele efectuate de serviciile Comisiei contribuie direct la Agenda pentru o mai bună reglementare. Rapoartele generale includ, de asemenea, o indicație a acțiunilor planificate ca răspuns la constatările rapoartelor. Pentru a difuza informații referitoare la concluziile, bunele practici sau învățămintele desprinse prezentate în aceste rapoarte, acestea sunt, de asemenea, partajate în contextul programului BTSF (Better Training for Safer Food programme – programul „O formare mai bună pentru o hrană mai sigură”).

Sectorul hranei pentru animale are o importanță deosebită în lanțul de producție a produselor alimentare de origine animală. În 2015 și 2016, serviciile Comisiei au transmis un chestionar tuturor statelor membre, urmat de misiuni de informare în mai multe state membre, analizând interacțiunile dintre sistemele private de certificare și controalele oficiale în sectorul hranei pentru animale. În patru state membre, autoritățile competente aveau o interacțiune strânsă cu sistemele private, evaluând caracterul adecvat al acestora ca mijloc de înlocuire sau de reducere a controalelor oficiale. Rezultatul în aceste țări a fost o reducere a controalelor oficiale pentru acei operatori din sectorul hranei pentru animale care erau membri ai sistemelor, precum și o utilizare mai rațională a resurselor oficiale. Serviciile Comisiei au organizat un atelier de lucru la sfârșitul procesului, pentru a facilita discuțiile între statele membre cu privire la beneficiile acestor interacțiuni și provocări (de exemplu, asigurarea protecției datelor și verificarea fiabilității controalelor private), majoritatea statelor membre considerând că stimularea controalelor private în scopuri oficiale prezintă avantaje. Această posibilitate este prevăzută la articolul 9 alineatul (1) litera (d) din Regulamentul (UE) 2017/625.

Auditurile au identificat numeroase deficiențe în ceea ce privește controalele oficiale de-a lungul lanțului de producție de germeni. În mai multe state membre nu existau deloc sau erau instituite sisteme foarte limitate pentru controlul oficial al producției primare de produse alimentare de origine neanimală destinate consumului în stare crudă. În plus, controalele oficiale nu au fost planificate pe baza unei evaluări eficace a riscurilor, dat fiind faptul că nu sunt disponibile proceduri bazate pe statistică pentru eșantionare sau estimări adecvate ale cazurilor de spitalizare și deces cauzate de toxiinfecții alimentare pe fondul consumului de produse alimentare de origine vegetală.

În special, practica comună în unele state membre este aceea ca, în cazul detectării unui efectiv infectat cu Salmonella pe baza unui eșantion prelevat de un operator din sectorul alimentar, să fie luate măsuri restrictive numai după ce un eșantion oficial și o analiză oficială confirmă infectarea efectivelor. Acest lucru s-a întâmplat și în cazurile în care nu exista un motiv valid pentru a pune sub semnul întrebării analiza eșantionului inițial al operatorului din sectorul alimentar. Această practică, întârziind impunerea măsurilor restrictive, a permis ca ouăle potențial infectate să intre pe piață în perioada cuprinsă între primul rezultat neconform al testului și rezultatul testului ulterior de confirmare. Statele membre implicate au primit recomandări de audit pentru a modifica această practică.

În ceea ce privește eradicarea organismelor dăunătoare în statele membre, a fost elaborat un nou modul în cadrul sistemului EUROPHYT, pentru ca statele membre să notifice focarele de pe teritoriul UE. Acesta vizează consolidarea partajării și analizării rapide a informațiilor-cheie în scopul facilitării unei gestionări mai rapide și mai eficiente a focarelor. Pentru unul dintre cei mai gravi dăunători, nematodul lemnului de pin (PWN), a fost înființat un „grup operativ” compus din experți naționali ai statelor membre și din personalul serviciilor de control ale Comisiei, pentru a contribui la stabilirea unei strategii de combatere a dăunătorului respectiv în cele două state membre afectate. Scopul său a fost acela de a supune la o evaluare inter pares strategiile de control existente și de a supraveghea punerea în aplicare efectivă a planurilor de acțiune menite să mențină PWN sub control. Pe baza mai multor reuniuni și vizite în țările vizate, a fost publicat un raport general. Recomandările raportului au fost deja implementate în mare măsură. Un alt dăunător grav este Xylella fastidiosa, o bacterie distructivă care a provocat daune majore măslinilor; respectivele focare din diverse state membre au fost urmărite îndeaproape, nu în ultimul rând prin audituri frecvente de la primul caz descoperit în Italia, la sfârșitul anului 2013. Rezultatele auditului și monitorizarea de către serviciile Comisiei au contribuit în mod semnificativ la îmbunătățirea controalelor în țările în care au fost înregistrate focare. În iulie 2017, Comisia a trimis un aviz motivat Italiei, unde autoritățile nu reușesc să stopeze proliferarea organismului dăunător respectiv.

Raportul anterior a descris rezultatul auditurilor privind funcționarea sistemelor oficiale de control pentru importul de produse alimentare de origine neanimală. O deficiență majoră a vizat asigurarea trasabilității depline a mărfurilor supuse unei frecvențe sporite a controalelor oficiale în temeiul Regulamentului (CE) nr. 669/2009, după transportul sau transferul ulterior către punctele de intrare desemnate pentru produse în temeiul Regulamentului (CE) nr. 884/2014 în vederea efectuării verificărilor fizice. În plus, obligația operatorilor de a notifica în prealabil sosirea transporturilor către autoritățile de control era adesea neîndeplinită.

Pe de o parte, în toate țările UE au fost înființate sisteme de formare și de certificare pentru profesioniști, iar până în prezent aproape patru milioane de agricultori au fost instruiți să utilizeze pesticide în condiții de siguranță. În plus, 900 000 de pulverizatoare au fost testate pentru o aplicare corectă și sigură. Statele membre au făcut pași importanți în sensul introducerii programelor de formare a operatorilor, iar suprafața totală tratată cu pesticide prin pulverizare aeriană a scăzut în mod semnificativ, deoarece acest lucru este permis în prezent numai în împrejurări foarte limitate.

Oportunitățile de îmbunătățire și bunele practici identificate în cadrul acestor audituri și misiuni de informare au fost utilizate la elaborarea Planului cuprinzător de acțiune al UE privind „O singură sănătate” (One Health) împotriva rezistenței la antimicrobiene .

Statele membre trebuie să furnizeze informații serviciilor Comisiei cu privire la inspecțiile pe care le efectuează, în conformitate cu Regulamentul (CE) nr. 1/2005. Serviciile Comisiei au organizat vizite ale echipelor naționale de experți în statele membre care au demonstrat bune practici la controalele efectuate asupra autovehiculelor destinate transportului de animale, facilitând schimbul de know-how. Ca urmare, autoritățile naționale și-au asumat angajamente în sensul dezvoltării unor bune practici similare. Acestea includ o mai bună prioritizare a controalelor, clasificarea încălcărilor pentru a asigura acțiuni armonizate de asigurare a aplicării normelor și o formare mai practică pentru transportatorii de animale. În plus, serviciile Comisiei au continuat să faciliteze cooperarea dintre punctele naționale de contact ale statelor membre pentru protecția animalelor în timpul transportului prin intermediul reuniunilor. Problemele obișnuite identificate în urma acestor reuniuni și vizite de studiu au fost aduse, de asemenea, în atenția grupurilor de experți naționali care au elaborat, au convenit asupra și au publicat „documente de rețea”, ce oferă îndrumări în ceea ce privește punerea în practică a cerințelor și identifică bunele practici de control.

Auditurile efectuate de serviciile Comisiei au identificat în repetate rânduri probleme legate de punerea în aplicare a cerințelor Regulamentului (CE) nr. 1/2005. Comisia și-a concentrat atenția asupra elaborării ghidurilor de bune practici, precum și asupra îmbunătățirii cooperării dintre statele membre, pentru a asigura o mai bună armonizare a punerii în aplicare a normelor existente. În acest sens, serviciile Comisiei au lansat un proiect-pilot pe o perioadă de trei ani, care vizează îmbunătățirea bunăstării animalelor în timpul transportului, prin elaborarea și difuzarea unor Ghiduri de bune practici pentru cele cinci specii principale de animale (bovine, cabaline, porcine, păsări de curte și ovine) transportate pe teritoriul UE și către țările din afara UE pentru sacrificare, îngrășare și reproducere. Versiunea finală a Ghidurilor de bune practici este deja disponibilă și a fost transmisă părților interesate de la nivel european printr-o campanie amplă de diseminare, care include elemente precum un site web dedicat, întâlniri, turnee de informare, publicații etc. Campania va continua până la mijlocul anului 2018.

Ca parte a unei serii de acțiuni vizând abordarea majorității aspectelor evidențiate în prezentul raport, serviciile Comisiei vor adopta, în urma consultării cu toate persoanele interesate (de exemplu, autorități competente din statele membre, părți interesate, țări din afara UE etc.), o serie de acte delegate și de punere în aplicare până în aprilie 2019, în contextul noii legislații privind sănătatea animală. Scopul acestor acte este de a simplifica și de a clarifica, dacă este cazul, cerințele privind circulația și combaterea bolilor, precum și de a reduce sarcina administrativă în ceea ce privește, printre altele, înregistrarea și aprobarea.

De asemenea, s-a constatat faptul că disponibilitatea limitată a medicamentelor de uz veterinar a condus la un tratament sub nivelul optim al anumitor boli și are potențialul de a crește rezistența la antimicrobiene. Pentru a contracara creșterea generală a rezistenței la antimicrobiene și, printre altele, pentru a limita utilizarea inadecvată a antimicrobienelor la animale, Comisia a inițiat un program cuprinzător în cadrul „Planului de acțiune al UE privind rezistența la antimicrobiene”.

Raportul general al seriei de misiuni a concluzionat faptul că sunt puse în aplicare controale oficiale la nivelul exploatațiilor, care sprijină dezvoltarea sectorului în ansamblul său. Au fost identificate o serie de probleme în domenii-cheie, în special în ceea ce privește procedurile insuficiente de înregistrare, care au afectat capacitatea autorităților competente de a avea o imagine de ansamblu clară asupra statutului sanitar al sectorului, precum și capacitatea operatorilor de a verifica în mod fiabil statutul sanitar al exploatațiilor de expediere și de destinație. Diferențele în ceea ce privește nivelul de expertiză al autorităților competente au afectat capacitatea acestora de a depista probleme de sănătate în cursul controalelor oficiale. În plus, eficacitatea depistării timpurii a bolilor la pești, utilizând date de supraveghere pasivă, este diminuată din cauza faptului că nu există o abordare comună a conceptului de „creștere semnificativă a mortalității peștilor”.

Suprafața utilizată pentru agricultura ecologică în UE a crescut rapid în ultimul deceniu, cu aproximativ 500 000 de hectare pe an. În 2015, aceasta a cuprins aproximativ 185 000 de exploatații în întreaga Europă și aproximativ 306 500 de operatori ecologici înregistrați (producători, prelucrători și importatori).

În 2012, Comisia a inițiat audituri referitoare la sistemele de control al producției ecologice din statele membre ale UE. Rezultatul general al auditurilor a fost publicat într-un raport general la începutul anului 2016.

Raportul general a identificat deficiențele privind controalele la import și supravegherea organelor de control de către autoritățile competente. Raportul a subliniat, de asemenea, că există diferențe semnificative între statele membre în ceea ce privește calitatea și frecvența inspecțiilor, precum și în ceea ce privește asigurarea aplicării normelor ecologice.

În urma publicării raportului general, a fost organizat un atelier BTSF cu participanți din statele membre, precum și din cadrul Direcției Generale Agricultură și Dezvoltare Rurală și al Direcției Generale Sănătate și Siguranță Alimentară ale Comisiei, având ca obiectiv remedierea deficiențelor identificate în timpul auditurilor. Rezultatele auditului au contribuit la modificarea normelor de punere în aplicare în ceea ce privește controalele suplimentare direcționate și eșantionarea bazată pe risc, aplicabilă din ianuarie 2014. În plus, acestea au furnizat informații valoroase Comisiei, Consiliului și Parlamentului European în contextul revizuirii regulamentului privind sectorul producției ecologice, aflată în curs de desfășurare.

2.11 SISTEME DIN DOMENIUL CALITĂȚII PRODUSELOR AGRICOLE ȘI ALIMENTARE

Sistemele UE din domeniul calității alimentare pentru produsele agricole urmăresc să evidențieze calitățile și tradiția asociate produselor cu denumiri protejate și să asigure consumatorii că acestea sunt produse autentice. În 2016 erau înregistrate peste 3 300 de denumiri.

Seriile de audituri ale serviciilor Comisiei (2012-2014) pentru evaluarea sistemelor oficiale de control în ceea ce privește sistemele din domeniul calității produselor agricole și alimentare [denumirea de origine protejată (DOP), indicația geografică protejată (IGP) și specialitatea tradițională garantată (STG)], precum și raportul general publicat în 2015 au concluzionat că sistemele oficiale de control în ceea ce privește controalele la nivelul producătorilor și prelucrătorilor au fost puse în aplicare în mod eficace, însă controalele oficiale la nivelul pieței nu s-au întemeiat pe o abordare sistematică bazată pe riscuri. Raportul a identificat, de asemenea, că statele membre întâmpină dificultăți în a controla DOP/IGP/STG care provin din alte state membre sau din țări care nu sunt membre ale UE.

Acest fapt, coroborat cu absența unui sistem informatic dedicat care să faciliteze schimbul de informații privind neconformitățile între statele membre în domeniul DOP/IGP/STG, limitează eficacitatea sistemelor de control ale statelor membre și crește riscul inducerii în eroare a consumatorilor. Cu toate acestea, începând din noiembrie 2015, o aplicație IT cunoscută sub denumirea de „Sistemul de asistență și cooperare administrativă” a fost pusă la dispoziția statelor membre, în cadrul căreia indicațiile geografice sunt incluse într-o secțiune separată. Acest lucru are potențialul de a îmbunătăți schimbul de informații.

Rezultatele seriilor de audit au fost utilizate în cadrul unui atelier de lucru BTSF cu statele membre în decembrie 2016. Acesta a creat un forum pentru schimbul de experiențe privind controalele la nivelul pieței și pentru dezvoltarea de soluții în vederea unor controale mai eficace.

3.CONCLUZII

În urma controalelor efectuate de Comisie s-a stabilit că, în ansamblu, statele membre dispun de sistemele de control necesare care să asigure niveluri de conformitate general acceptabile. Cu toate acestea, deficiențele constatate în anumite domenii subliniază faptul că se mai pot aduce îmbunătățiri și că reducerea vigilenței este de evitat. În acest context, Comisia salută eforturile deosebite depuse de statele membre pentru a-și consolida în continuare controalele.